CELEX: 62015TN0117
Language: mt
Date: 2015-03-04 00:00:00
Title: Kawża T-117/15: Rikors ippreżentat fl-4 ta’ Marzu 2015 – L-Estonja vs Il-Kummissjoni

26.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 171/28
            
         Rikors ippreżentat fl-4 ta’ Marzu 2015 – L-Estonja vs Il-Kummissjoni
   (Kawża T-117/15)
   (2015/C 171/33)
   Lingwa tal-kawża: l-Estonjan
   
      Partijiet
   
   
      Rikorrenti: Ir-Repubblika tal-Estonja (rappreżentant:Kristi Kraavi-Käerdi)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tannulla d-deċiżjoni li tinsab fl-ittra tal-Kummissjoni Ewropea tat-22 ta’ Diċembru 2014 (Ares [2014]4324235), li biha l-Kummissjoni rrifjutat li temenda d-Deċiżjoni tal-Kummissjoni 2006/776/KE, dwar l-ammonti li għandhom jiġu imposti għall-kwantitajiet żejda ta’ zokkor mhux eliminati (1);
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv ibbażat fuq il-fatt li d-deċiżjoni kkontestata hija kuntrarja għall-Anness IV, Kapitolu 4, Nru 2 tal-Att ta’ Adeżjoni (2) flimkien mal-Artikolu 58 tal-Att ta’ Adeżjoni.
               
                           —
                        
                        
                           Mis-sentenza Pimix (C-146/11, EU:C:2012:450) tal-Qorti tal-Ġustizzja, jirriżulta b’mod ċar li d-Deċiżjoni tal-Kummissjoni 2006/776, bl-adozzjoni tagħha, tmur kontra l-imsemmija dispożizzjonijiet tal-Att ta’ Adeżjoni u l-Kummissjoni kellha temendaha. Peress li, bid-deċiżjoni kkontestata, il-Kummissjoni rrifjutat li temenda d-Deċiżjoni 2006/776, anki d-deċiżjoni kkontestata tmur kontra l-imsemmija dispożizzjonijiet tal-Att ta’ Adeżjoni.
                        
                     
         
               2.
            
            
               It-tieni motiv ibbażat fuq il-ksur tal-prinċipju ta’ amministrazzjoni tajba.
               
                           —
                        
                        
                           Il-Kummissjoni, skont il-prinċipju ta’ amministrazzjoni tajba, għandha l-obbligu li tapplika l-atti legali kif interpretati mill-Qorti tal-Ġustizzja tal-Unjoni Ewropea. Minħabba li d-Deċiżjoni tal-Kummissjoni 2006/776 ma kinitx ibbażata fuq is-sentenzi Ir-Repubblika Ċeka vs Il-Kummissjoni (T-248/07, Ġabra EU:T:2012:170) u Ir-Repubblika tal-Litwanja vs Il-Kummissjoni (T–262/07, Ġabra EU:T:2012:171) tal-Qorti Ġenerali, kif ukoll Pimix (C-146/11, EU:C:2012:450) tal-Qorti tal-Ġustizzja u ma kinitx konformi mad-dritt tal-Unjoni, il-Kummissjoni kisret il-prinċipju ta’ amministrazzjoni tajba.
                        
                     
         
               3.
            
            
               It-tielet motiv ibbażat fuq il-ksur tal-prinċipju ta’ proporzjonalità
               
                           —
                        
                        
                           Id-deċiżjoni kkontestata u d-Deċiżjoni 2006/776 jiksru l-prinċipju ta’ proporzjonalità, peress li l-Estonja, fil-konfront ta’ individwi, ma tistax tibbaża ruħha fuq ir-Regolament (KE) Nru 60/2004 (3) u l-obbligi imposti fuq l-Estonja b’dawn deċiżjonijiet huma limitati għall-ħlas lill-baġit tal-Unjoni u ma jippermettux li l-għan imfittex jinkiseb permezz tas-sistema tal-eleminazzjoni ta’ kwantitajiet żejda ta’ zokkor.
                        
                     
         
               4.
            
            
               Ir-raba’ motiv ibbażat fuq il-fatt li d-Direttorat Ġenerali għall-Agrikoltura u għall-Iżvilupp Rurali tal-Kummissjoni ma kienx intitolat li jadotta d-deċiżjoni kkontestata.
               
                           —
                        
                        
                           Id-deċiżjoni dwar jekk id-Deċiżjoni tal-Kummissjoni 2006/776 għandhiex tiġi emendata, kellha tiġi adottata mill-Kulleġġ tal-Kummissarji. Din hija deċiżjoni fundamentali li l-adozzjoni tagħha ma għandhiex tiġi ddelegata.
                        
                     
         
      (1)  Deċiżjoni tal-Kummissjoni, tat-13 ta’ Novembru 2006, dwar l-ammonti li għandhom jiġu imposti għall-kwantitajiet żejda ta’ zokkor mhux eliminati (ĠU 2007, L 142M, p. 467).
   
      (2)  Att li jirrigwarda l-kondizzjonijiet tal-adeżjoni tar-Repubblika Ċeka, ir-Repubblika tal-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika tas-Slovakka u l-aġġustamenti għat-trattati li fuqhom hija stabbilita l-Unjoni Ewropea (ĠU 2003, L 236, p. 17).
   
      (3)  Regolament tal-Kummissjoni (KE) Nru 60/2004, tal-14 ta’ Jannar 2004, li jistabbilixxi miżuri transitorji fis-settur taz-zokkor bħala riżultat tad-dħul tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, l-Islovenja u l-Islovakkja (ĠU Edizzjoni Speċjali bil-Malti, Kapitolu 3, Volum 42, p. 125).